Vodacom wysig voorwaardes om data te laat oordraArgieffoto Vodacom het Woensdag ŉ skielike ommeswaai gemaak deur aan te kondig hy sal nou kliënte toelaat om hul data gratis na die volgende maand te laat oordra – mits die kliënt nog ŉ databondel aankoop. Die aankondiging kom nadat die selfoonverskaffer se oorspronklike plan om ŉ heffing vir die oordrag van data te vra met onsteltenis deur kliënte en die Suid-Afrikaanse telekommunikasieregulator begroet is. Vodacom het aanvanklik aangedui hy sal kliënte R49 vra om ongebruikte data na die volgende maand of die data na vriende en familie te laat oordra. Vodacom het vandag in ŉ verklaring sy nuwe tariewe uiteengesit wat van krag sal wees wanneer die nuwe dataregulasies Vrydag in werking tree. “Vanaf 1 Maart sal ongebruikte data van bondelaankope deur alle kliënte oorgedra kan word sonder enige addisionele koste sodra die kliënt dieselfde databondel as die oorspronklike een koop,” lui die verklaring. “Kliënte sal data na vriende of familie op die Vodacom-netwerk kan oordra teen ŉ fooi wat sal wissel van gratis vir 50 MB tot ŉ maksimum van R20 vir 1 GB.” Vodacom se nuwe dataoordragvoorwaardes kom in reaksie op nuwe eindgebruiker- en intekenaarregulasies wat op 1 Maart in werking tree. Die regulasies bepaal dat jou diensverskaffer jou moet toelaat om ongebruikte data oor te dra na die volgende maand sodat jy dit nie verloor nie, of na iemand anders in dieselfde netwerk. Jou diensverskaffer moet jou ook in kennis stel hoeveel data gebruik is en jou toelaat om te kies of jy buitebondeltariewe wil betaal. Die regulasies is juis hersien omdat soveel verbruikers gekla het oor data wat te gou verval voordat hulle dit opgebruik het en vae bewoording het verskeie skuiwergate vir diensverskaffers geskep om die verval van data moontlik te maak. Die nuwe regulasies bepaal egter nie hóé data oorgedra moet word en of diensverskaffers ŉ tarief daarvoor mag hef of nie en daarom blyk dit dat verbruikers se data-kopseer steeds nie verby is nie.